
Comisia specială pentru elaborarea 

propunerilor legislative privind

sistemul naţional de decoraţii al României

RAPORT 

        asupra propunerii legislative  privind Ordinul Mihai Viteazul
     din   06.05.2003
1. Prin adresa nr. 45/18 din 03.02.2003, Comisia a înaintat către Biroul Permanent, propunerea legislativă Lege privind Ordinul Mihai Vteazul  - înregistrată cu numărul P.l. 36 din 03.02.2003. Propunerea legislativă a fost difuzată deputaţilor în data de 05.02.2003.
Consiliul Legislativ a înaintat Avizul referitor la propunerea legislativă privind Ordinul Mihai Viteazul cu nr. 624 din 17.04.2003.

Guvernul României a înaintat Punctul de vedere privind propunerea legislativă  privind Ordinul Mihai Viteazul  cu nr. 1648/MRP din 01.04.2003.

Prin adresa - nr. 36 din 22.04.2003 s-au comunicat Comisiei, înregistrarea propunerii legislative, termenul de 5 zile pentru depunerea amendamentelor la Comisie, precizându-se faptul că, în următoarele  5 zile să se întocmească raportul asupra amendamentelor.    

2. Propunerea legislativă face parte din categoria legilor ordinare, potrivit prevederilor art. 72 din Constituţie.

3. La dezbaterea propunerii legislative au participat ca invitaţi domnul Floricel Marinescu, consilier prezidenţial - Cancelaria Ordinelor şi doamna consilier juridic Aurora Hidec din cadrul Direcţiei Relaţii cu Parlamentul şi Armonizare Legislativă - reprezentanta  Ministerului Apărării Naţionale, în conformitate cu prevederile  art. 51 şi 52 din Regulamentul Camerei Deputaţilor.

4. La lucrările comisiei din data de 23.04.2003, au fost prezenţi 4 deputaţi, din totalul de 6 membri ai comisiei.

      Raportul comisiei a fost adoptat cu unanimitate de voturi.

5. Din partea deputaţilor nu s-a primit nici un amendament.

În urma dezbaterii, Comisia propune admiterea cu modificări a propunerii legislative.

I. Amendamente admise

În urma dezbaterii, Comisia propune adoptarea propunerii legislative cu următoarele amendamente:

Lege privind Ordinul Mihai Viteazul
	Nr.

crt.
	Text iniţial
	     Text propus de Comisie 

(autorul amendamentului)
	Motivarea

propunerii amendamentelor

	 0
	1
	2
	3

	1. 
	Art.1 alin. (3)

(3) Ordinul Mihai Viteazul se poate conferi pe timp de pace unor unităţi militare sau militarilor români care participă la misiuni sub jurisdicţia unor organisme internaţionale la care statul român este parte, numai în cazuri cu totul excepţionale, pentru acţiuni de mare amploare şi cu cotă de risc ridicat. 


	Art. 1 alin. (3)

(3) Ordinul Mihai Viteazul se poate conferi pe timp de pace unor ofiţeri şi unităţi militare care participă la misiuni sub jurisdicţia unor organisme internaţionale la care statul român este parte, numai în cazuri cu totul excepţionale, pentru acţiuni de mare amploare şi cu cotă de risc ridicat. 
Autor: Comisia specială pentru elaborarea propunerilor legislative privind sistemul naţional de decoraţii al României

	Pentru o formulare corectă.

	2. 
	Art. 1 alin. (4)
(4) Ordinul Mihai Viteazul clasa a III-a este asimilat în ierarhie cu gradul de Comandor al Ordinului Steaua României de război, în conformitate cu art. 32 I pct. 7 din Legea nr. 29/2000, cu modificările ulterioare.


	Se elimină.
Autor: Guvernul României 


	Pentru o mai bună structurare a textelor articolelor.



	3. 
	Art. 1 alin. (5)
(5) Ordinul Mihai Viteazul clasa a II-a este asimilat în ierarhie cu gradul de Mare Ofiţer al Ordinului Serviciul Credincios de război, în conformitate cu art. 32 I pct. 5 din Legea nr. 29/2000, cu modificările ulterioare.
	Se elimină.

Autor: Guvernul României


	Pentru o mai bună structurare a textelor articolelor.

	4. 
	Art. 1 alin. (6)

(6) Ordinul Mihai Viteazul clasa I nu are echivalent, fiind cea mai înaltă decoraţie care se poate conferi pe timp de război.
	Se elimină.

Autor: Guvernul României

	Pentru o mai bună structurare a textelor articolelor.

	5. 
	_______
	Renumerotarea art. 2 – 7 astfel:

art. 2, 3, 4, 5, 6, 7 devin art. 6, 7, 5, 8, 2, 9.
Autor: Guvernul României


	Pentru o mai bună succesiune a textelor,  introducându-se totodată două articole noi.

	6. 
	Art. 2 alin. (3)   

(3) Uniforma Ordinului Mihai Viteazul se compune din pelerină şi căciulă. Pelerina este confecţionată din postav alb. Pe partea stângă a pelerinei, în dreptul inimii, se aplică crucea ordinului.


	Devine art. 6 alin. (3) – în noua numerotare

(3) Uniforma Ordinului Mihai Viteazul se compune din pelerină şi căciulă sau caschetă. Pelerina este confecţionată din postav alb. Pe partea stângă a pelerinei, în dreptul inimii, se aplică crucea ordinului.
Autor: Comisia specială pentru elaborarea propunerilor legislative privind sistemul naţional de decoraţii al României

	S-a omis din text precizarea existenţei şi a caschetei la uniforma Ordinului Mihai Viteazul (pentru ofiţerii activi).

	7. 
	Articol nou
	Art. 3 – în noua numerotare

Ordinul Mihai Viteazul clasa I este cea mai înaltă decoraţie militară care se poate conferi pe timp de război.

Autor: Guvernul României
	Conţinutul acestui articol se regăseşte în conţinutul art. 1 alin. (6) care a fost eliminat pentru a se introduce un articol nou, într-o nouă structură.

	8. 
	Articol nou
	Art. 4 – în noua numerotare

(1) Ordinul Mihai Viteazul clasa a II-a este asimilat în ierarhie cu gradul de Mare Ofiţer al Ordinului Serviciul Credincios de război, în conformitate cu art. 32 pct. I poz. 5 din Legea nr. 29/2000.

(2) Ordinul Mihai Viteazul clasa a III-a este asimilat în ierarhie cu gradul de Comandor al Ordinului Steaua României de război, în conformitate cu art. 32 pct. I poz. 7 din Legea nr. 29/2000.

Autor: Guvernul României
	Conţinutul acestui articol se regăseşte în conţinutul art. 1 alin. (4) şi (5) care au fost eliminate pentru a se introduce un articol nou, într-o nouă structură.

	9. 
	Art. 5 alin. (1)
(1) Ordinul Mihai Viteazul se conferă de Preşedintele României, prin decret, în baza propunerilor de decorare individuale făcute, potrivit art. 4 alin. (2) lit. c) din Legea nr. 29/2000, cu modificările ulterioare, de către ministrul apărării naţionale.


	Devine art. 8 alin. (1) – în noua numerotare

(1) Ordinul Mihai Viteazul se conferă de Preşedintele României, prin decret, în baza propunerilor de decorare individuale făcute, potrivit art. 4 alin. (2) lit. c) din Legea nr. 29/2000, de către ministrul apărării naţionale.

Autor: Comisia specială pentru elaborarea propunerilor legislative privind sistemul naţional de decoraţii al României


	Sintagma „cu modificările ulterioare” a fost precizată la alin. (1) al art. (1) şi repetarea nu mai este necesară.



	10. 
	Art. 6 alin. (2)

(2) Conferirea Ordinului Mihai Viteazul se face succesiv, în mod obligatoriu începând cu clasa a III-a.


	Devine art. 2 alin. (2) – în noua numerotare

(2) Conferirea Ordinului Mihai Viteazul se face succesiv, începând în mod obligatoriu cu clasa a 
III-a.

Autor: Comisia specială pentru elaborarea propunerilor legislative privind sistemul naţional de decoraţii al României


	Pentru o exprimare corectă.

	11. 
	Art. 7 alin. (2) 

(2) În timp de război, brevetele pentru Ordinul Mihai Viteazul sunt semnate autograf de Preşedintele României şi contrasemnate de ministrul apărării naţionale şi de cancelarul ordinelor, în conformitate cu art. 27 din Legea nr. 29/2000, cu modificările ulterioare.


	Devine art. 9 alin. (2) – în noua numerotare
(2) Brevetele pentru Ordinul Mihai Viteazul sunt semnate autograf de Preşedintele României şi contrasemnate de ministrul apărării naţionale şi de cancelarul ordinelor, în conformitate cu art. 27 din Legea nr. 29/2000.

Autor: Comisia specială pentru elaborarea propunerilor legislative privind sistemul naţional de decoraţii al României

	Atât în timp de pace, cât şi în timp de război, brevetele pentru Ordinul Mihai Viteazul sunt semnate de aceleaşi persoane. 

	12. 
	________
	În cuprinsul legii şi al Anexei nr. 1, termenul militar se înlocuieşte cu termenul ofiţer. 

Autor: Comisia specială pentru elaborarea propunerilor legislative privind sistemul naţional de decoraţii al României

	Ordinul Mihai Viteazul se acordă numai ofiţerilor.

	13. 
	_______
	Renumerotarea art. 8 – 13 astfel: 

art. 8 – 13 devin art. 10  -15.
Autor: Guvernul României
	S-au introdus două articole noi.

	Regulament privind descrierea şi acordarea Ordinului Mihai Viteazul - Anexa nr. 1


	14. 
	Art. 3 alin. (3)
(3) Pe revers, la capetele braţelor orizontale sunt scrişi cu cifre aurite, anii:  “2000” şi “1916”, reprezentând date istorice privind Ordinul Mihai Viteazul. Înălţimea cifrelor scrise pe braţele crucii este de 4 mm.


	Art. 3 alin. (3)
(3) Pe revers, la capetele braţelor orizontale sunt scrişi cu cifre aurite, anii:  “1916” şi “2000”, reprezentând date istorice privind Ordinul Mihai Viteazul. Înălţimea cifrelor scrise pe braţele crucii este de 4 mm.
Autor: Comisia specială pentru elaborarea propunerilor legislative privind sistemul naţional de decoraţii al României

	Pentru concordanţă între text şi planşă.

	15. 
	Art. 3 alin. (5)

(5) Panglica este din rips moarat roşu-vişiniu, având la 1 mm de margini câte o bandă aurie, lată de 4 mm; înălţimea aparentă a panglicii este de 50 mm, iar lăţimea este de 40 mm.


	Art. 3 alin. (5)

(5) Panglica este din rips moarat roşu-vişiniu, având la 1 mm de margini câte o bandă aurie, lată de 4 mm; înălţimea aparentă a panglicii este de 50 mm, iar lăţimea este de 40 mm. Pe spate are un sistem de prindere.

Autor: Comisia specială pentru elaborarea propunerilor legislative privind sistemul naţional de decoraţii al României.

	Pentru o descriere corectă. 

	16. 
	Art. 4 lit. a) 

Însemnul clasei a II-a a Ordinului Mihai Viteazul are caracteristicile generale ale însemnului clasei a III-a, cu următoarele particularităţi:

a) diametrul crucii este de
 60 mm şi lăţimea braţelor crucii este de 

10,5mm; crucea este confecţionată din argint cu titlul de 800 0/00, aurit;


	Art. 4 lit. a)

Însemnul clasei a II-a a Ordinului Mihai Viteazul are caracteristicile generale ale însemnului clasei a III-a, cu următoarele particularităţi:
a) diametrul crucii este de 60 mm şi lăţimea braţelor crucii este de 10,5mm; 

Autor: Comisia specială pentru elaborarea propunerilor legislative privind sistemul naţional de decoraţii al României

	S-a eliminat ultimul paragraf  întrucât repetă descrierea de la art. 1 alin. (1).

	17. 
	Art. 9 

Uniforma Ordinului Mihai Viteazul se compune din pelerină şi căciulă.


	Art. 9 

Uniforma Ordinului Mihai Viteazul se compune din pelerină şi căciulă sau caschetă.
Autor: Comisia specială pentru elaborarea propunerilor legislative privind sistemul naţional de decoraţii al României
	S-a omis din text precizarea existenţei şi a caschetei la uniforma Ordinului Mihai Viteazul (pentru ofiţerii activi).

	18. 
	Alineat  nou


	Art. 10 alin. (3) 

(3) Cascheta, pentru ofiţerii activi, este specifică ţinutei de serviciu sau de gală corespunzătoare armei sau categoriei de forţe armate din care ofiţerul face parte.  
Autor: Comisia specială pentru elaborarea propunerilor legislative privind sistemul naţional de decoraţii al României


	S-a omis din text precizarea că ofiţerii activi poartă caschetă la uniforma Ordinului Mihai Viteazul.

	19. 
	Art. 23
În termen de 30 de zile de la publicarea prezentei legi în Monitorul Oficial al României, Partea I, Ministerul Apărării Naţionale va elabora, în baza art.19 – 22, reglementări specifice, aprobate prin ordin al ministrului apărării naţionale, în care se vor detalia condiţiile în care se conferă Ordinul Mihai Viteazul.

	Art. 23
În termen de 30 de zile de la publicarea prezentei legi în Monitorul Oficial al României, Partea I, Ministerul Apărării Naţionale va elabora, în aplicarea art. 19 – 22 din lege, reglementări specifice, aprobate prin ordin al ministrului apărării naţionale, în care se vor detalia condiţiile în care se conferă Ordinul Mihai Viteazul.
Autor: Comisia specială pentru elaborarea propunerilor legislative privind sistemul naţional de decoraţii al României


	Această sintagmă este mai potrivită în context.

	Modelul desenat al Ordinului Mihai Viteazul - Anexa nr. 2

	20.


	Anexa nr. 2 – planşa nr. 4
	Planşa nr. 4 din anexa nr. 2 ataşată la raport înlocuieşte  planşa nr. 4 iniţială.

Autor: Guvernul României
	Pentru o redare fidelă a descrierii făcute în anexa nr. 1.


II. Amendamente respinse

	Nr.

crt.
	Text iniţial
	Amendamentul propus şi autorul

acestuia
	Motivare

	0
	1
	2
	3

	Nu sunt amendamente respinse.


Preşedinte,

Deputat Dorel Bahrin
5

